Teelised on oodatud  Eestimaa paarsada pühakoda on liitunud üheksandat hooaega alustanud projektiga «Teeliste kirikud».  Tegemist on Eesti Kirikute Nõukogu projektiga, mille eesmärk on  juhatada inimesi pühakodadesse tutvuma kultuuri ja ajalooga.  Avatud kirikuid tutvustab tasuta jagatav teatmik, mida trükiti 30 000 eksemplari. Seda saab küsida turismiinfopunktidest, projektiga liitunud kirikutest ja suurematest Tallinna hotellidest. Rohke pildimaterjaliga brošüürist leiab teavet iga pühakoja ajaloo kohta nii eesti kui inglise keeles. Märgitud on kirikute lahtiolekuajad, info jumalateenistuste ja/või palvuste kohta, samuti majutusvõimalused (sh telkimine).  Projekti veebileht asub  aadressil www.teelistekirikud.ekn.ee.  Avatud kirikute hooaeg kestab mai algusest septembri lõpuni.